
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, cu modificările ulterioare, vă înaintăm, alăturat, Raportul asupra propunerii legislative pentru modificarea şi completarea Legii nr.92/2007 a serviciilor de transport public local, primită cu nr.P.l.x 413/2008.



Prin obiectul de reglementare şi conţinutul său, propunerea legislativă face parte din categoria legilor ordinare.
PREŞEDINTE,

Iulian Iancu

R A P O R T
asupra propunerii legislative pentru modificarea şi completarea Legii nr.92/2007 a serviciilor de transport public local
În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, cu nr.P.L.x 413 din 17 iunie 2008, pentru dezbatere în fond, cu propunerea legislativă pentru modificarea şi completarea Legii nr.92/2007 a serviciilor de transport public local.



Prin această iniţiativă legislativă a domnului deputat Mircia Giurgiu, se propune abrogarea unor prevederi ale Legii nr.92/2007 referitoare la transportul în regim de taxi şi în regim de închiriere întrucât aceste transporturi nu aparţin serviciilor de utilitate publică precum şi completarea altor prevederi ale aceleiaşi legi.



Potrivit prevederilor art.75 din Constituţia României, republicată, Camera decizională pentru această iniţiativă legislativă este Camera Deputaţilor.


Propunerea legislativă a fost avizată favorabil de Consiliul Legislativ, cu adresa nr.20 din 7 ianuarie 2008, cu observaţii şi propuneri.



Guvernul României, cu adresa nr.302 din 31 ianuarie 2008, a comunicat că nu susţine propunerea legislativă.



Propunerea legislativă a fost respinsă de Senat, în şedinţa din 13 mai 2008.

Examinarea propunerii legislative a avut loc în şedinţa comisiei din data de 9 septembrie 2008.

La lucrări au fost prezenţi 22 deputaţi din totalul de 23 membri ai comisiei.



La dezbaterile asupra propunerii legislative au participat specialişti din cadrul Ministerului Administraţiei şi Internelor.
Având în vedere că în prezent se află în regim de legiferare un proiect de act normativ pentru modificarea şi completarea Legii nr.51/2006 a serviciilor comunitare de utilităţi publice ceea ce impune şi modificarea corespunzătoare a Legii nr.92/2007, membrii comisiei au hotărât, în unanimitate, să propună plenului Camerei Deputaţilor respingerea propunerii legislative.



Prin obiectul de reglementare şi conţinut, propunerea legislativă face parte din categoria legilor ordinare.
               PREŞEDINTE,                                           SECRETAR,
                 Iulian Iancu                                              Aurelia Vasile
Consilieri parlamentari,

Daniel Bădina

Octavian Martin 

